Document ID: 32005R0695

PADOMES REGULA (EK) Nr. 695/2005
(2005. gada 26. aprīlis),
ar kuru groza Regulu (EEK) Nr. 1883/78, ar ko paredz vispārīgus noteikumus intervences finansēšanai, ko veic Eiropas Lauksaimniecības virzības un garantiju fonda Garantiju nodaļa
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu (1), un jo īpaši tās 2. panta 3. punktu,
ņemot vērā Komisijas priekšlikumu,
tā kā:
(1)
Attiecībā uz intervences pasākumiem, kam tirgus organizācijas noteikumos nav paredzēta vienības summa, pamatnoteikumi, kas piemērojami Kopienas finansējumam, ir noteikti Regulā (EEK) Nr. 1883/78 (2), jo īpaši attiecībā uz metodi, pēc kuras nosaka finansējamās summas, finansējumu tādu izdevumu segšanai, kas rodas, piesaistot intervences iepirkumam vajadzīgos līdzekļus, no viena gada uz nākamo gadu pārgrāmatojamu krājumu vērtības noteikšanu un tādu izdevumu finansējumu, kas rodas no saimnieciskām darbībām sakarā ar uzglabāšanu.
(2)
Saskaņā ar Regulas (EEK) Nr. 1883/78 5. pantu procentu izmaksas, kas dalībvalstīm radušās sakarā ar intervences iepirkumu, Kopiena finansē pēc vienotas metodes un vienotas procentu likmes.
(3)
Kādā dalībvalstī var izrādīties, ka lauksaimniecības produktu iepirkumu valsts intervencei var finansēt vienīgi ar tādu procentu likmi, kas ievērojami pārsniedz vienoto procentu likmi.
(4)
Šādiem gadījumiem, kad procentu likmju starpība attiecīgajai dalībvalstij vairāk nekā divkārt pārsniedz vienoto procentu likmi, ir jāparedz korekcijas mehānisms. Tomēr minēto starpību daļēji būtu jāsedz attiecīgajai dalībvalstij, lai stimulētu to meklēt lētāko finansēšanas metodi.
(5)
Šā mehānisma piemērošanai vajadzētu būt pagaidu pasākumam, un tas būtu jāīsteno attiecīgi 2005. un 2006. finanšu gadā. Tas jāpiemēro, sākot ar kārtējo finanšu gadu,
IR PIEŅĒMUSI ŠO REGULU.
1. pants
Regulas (EK) Nr. 1883/78 5. panta trešo daļu aizstāj ar šādu tekstu:
“Atkāpjoties no pirmās daļas, ja procentu likme, ko samaksājusi dalībvalsts, vairāk nekā divkārt pārsniedz vienoto procentu likmi, tad Komisija attiecībā uz 2005. un 2006. finanšu gadu šīs dalībvalsts procentu izmaksu finansēšanai var segt summu, kas atbilst vienotajai procentu likmei, kam pieskaitīta starpība starp divkāršu šo pēdējo minēto likmi un procentu likmi, ko samaksājusi dalībvalsts.”
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To attiecina uz izdevumiem, kas radušies kopš 2004. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2005. gada 26. aprīlī

Labels: 3
2
15